b"\n_START_ARTICLE_\nSantuari de la Verge d'Arrate\n_START_SECTION_\nEl Santuari\n_START_PARAGRAPH_\nAntigament era un dels punts de descans dels pelegrins que recorrien el Cam\xc3\xad de Sant Jaume. Les primeres not\xc3\xadcies del santuari daten de 1498, i es localitzen en documentaci\xc3\xb3 referent a les muntanyes comunals de la zona, en la qual es fa al\xc2\xb7lusi\xc3\xb3 a la Verge d'Arrate. Actualment est\xc3\xa0 convertit en santuari i l'estructura que presenta pertany al segle\xc2\xa0xvii. Consta d'una sola nau rectangular, amb una volta enteixinada de fusta, de la qual penja un exvot mariner en forma de petit vaixell. Tanca la nau una reixa de ferro, d'estil barroc._NEWLINE_A l'interior es pot contemplar l'altar major, emmarcat per quatre columnes salom\xc3\xb2niques i presidit per la Verge d'Arrate, d'estil g\xc3\xb2tic, que pertany a principis del segle\xc2\xa0xiv. A banda i banda de la imatge se situen quatre llen\xc3\xa7os del pintor eibarr\xc3\xa9s Ignacio Zuloaga, que van ser donats per l'autor. Sobre la verge, i coronant el conjunt, es troba una pintura mural d'estil renaixentista, presentada com a fons d'un Crist crucificat.\n_START_SECTION_\nLa llegenda\n_START_PARAGRAPH_\nCom en el cas d'altres advocacions marianes, la Mare de D\xc3\xa9u d'Arrate posseeix la seva pr\xc3\xb2pia llegenda. Segons aquesta, es va apar\xc3\xa8ixer a un pastor i els habitants van decidir erigir una bas\xc3\xadlica en el seu honor. Per la situaci\xc3\xb3 geogr\xc3\xa0fica de la muntanya, allunyat del nucli urb\xc3\xa0, es va decidir construir l'esgl\xc3\xa9sia en Azitain, un lloc m\xc3\xa9s apropiat, per\xc3\xb2 quan havien comen\xc3\xa7at les obres, una nit la Mare de D\xc3\xa9u es va apar\xc3\xa8ixer en forma d'\xc3\xa0ngel i va traslladar tots els materials de construcci\xc3\xb3 des d'Azitain fins Arrate, ajudada per uns bous i fent tres parades durant el cam\xc3\xad, coneguts com els Passos de la Verge d'Arrate, que actualment estan assenyalats amb tres creus del terme petites. La mateixa llegenda narra que una dona va escoltar sorolls aquella nit, i va veure una llum resplendent, i va voler veure a trav\xc3\xa9s del pany de casa el que passava: va veure a la verge traslladar el material de l'obra, i la seva curiositat li va costar la vista d'aquell ull._NEWLINE_La llegenda del transport del material de la construcci\xc3\xb3 de les esgl\xc3\xa9sies marianes \xc3\xa9s molt comuna al Pa\xc3\xads Basc i tenen ralaci\xc3\xb3 amb la deessa Mari i altres ritus precristians.\n_START_SECTION_\nDescripci\xc3\xb3\n_START_PARAGRAPH_\nLa imatge data de finals del segle\xc2\xa0xiii o principis del xiv, pel que est\xc3\xa0 realitzada durant la transici\xc3\xb3 del rom\xc3\xa0nic al g\xc3\xb2tic, i \xc3\xa9s l'\xc3\xbanica imatge anterior al segle\xc2\xa0xvi que porta l'advocaci\xc3\xb3 de la Immaculada Concepci\xc3\xb3._NEWLINE_Es tracta d'una talla de fusta policromada que presenta a la Mare de D\xc3\xa9u amb un nen assegut sobre la seva falda que porta un llibre a la m\xc3\xa0 dreta, mentre que amb l'esquerra beneeix. La Verge cont\xc3\xa9 en la seva m\xc3\xa0 dreta un fruit, i la talla presenta un buidatge a la part posterior. A partir del segle\xc2\xa0xviii, amb la moda de vestir les imatges, la talla va ser alterada, canviant la posici\xc3\xb3 del nen i la m\xc3\xa0 dreta de la imatge._NEWLINE_A finals de l'any 2007, i a causa del deteriorament que patia la pe\xc3\xa7a (principalment la seva policromia), va ser restaurada per complet a c\xc3\xa0rrec de l'Ajuntament d'Eibar, i va ser presentada novament al p\xc3\xbablic el 2 de maig de 2008. El treball va ser realitzat per Carmen Mart\xc3\xadn a la localitat d'Arrasate, i tot i que no es va poder recuperar la policromia original es va dur a terme un proc\xc3\xa9s de reintegraci\xc3\xb3 crom\xc3\xa0tica i protecci\xc3\xb3 de les restes de pintura. Tamb\xc3\xa9 es va treballar en la consolidaci\xc3\xb3 del suport i altres elements solts o mal col\xc2\xb7locats, aix\xc3\xad com en la neteja i eliminaci\xc3\xb3 de repintats posteriors."